Astronomia
Astronomia, sciença ch'a studdia i corpi çelesti, e so proprietæ, natua e evoluçion.
Into passao se soleiva distingue nettamente una branca de l'astronomia, l’astrofixica, ch'a se occupa specificamente di procesci fixichi inti corpi çelesti; ma ancœu i aspetti raçionæ e teorichi da riçerca son coscì avançæ e indissolubilmente ligæ a-i aspetti osservativi che a distinçion a l'ha perso gran parte do so scignificao.
Indiçe
L’astronomia inte l'antighitæ e into Medioevo[Càngia | modifica wikitesto]
Da grande attençion posta za inta preistoia a-i movimenti do Sô, da Luña e de stelle inta votta çeleste, coscì streitamente connesci a-o ciclo diurno e a-o ciclo staxonâ da vitta umaña, aresta imprescionante testimoniança inti monumenti megalitichi, comme quello de Stonehenge in Inghiltæra. A primma astronomia quantitativa e elaborâ pe iscrito a fu quella mezopotamica (Babiloneixi, Asciri e Cardei); questa a fu patrimonio da classe sacerdotâ e a l'aiva prevalentemente de fonçioin religioze e prattiche. In questo periodo fu stabilio a corespondença tra o moto do Sô relativamente a-e stelle e e constellaçioin do Zodiaco, fondamento de l'astrologia. In generâ, attraverso di accuræ osservaçioin di corpi çelesti fu poscibile determinâ un calendaio, construî di relœui e fornî a-i naveganti di strumenti de orientamento.
Una vea e propria cosmologia raçionâ, però, a l'apparse solo inta civiltæ grega.Aristotele, into so trattao De coelo, o descrive l’Universo comme formao da despæge sfee concentriche de quæ a centrâ, immobile, a l'è costituia da-a Tæra e a ciu esterna a soreze e stelle fisse e into contempo a rœua, compindo un gío inte 24 ôe. Tra de liatre i pianeti e i satelliti son sostegnui da âtrettante sfee, animæ ciascheduña da un moto appropriao. Questa conceçion a costituì a baze de tutte e cosmologie succescive fin a-a rivoluçion copernicaña. Tuttavia, pe spiegâ e particolaritæ do moto di pianeti e da Luña ghe vosse de succescive e sempre ciu complicæ coreçioin e azonte a-o modello aristotelico. Queste fun longamente studiæ into periodo lusciandrin, in particolâ da Claodio Tolomeo (2° sec. d.C.). Inta cosmologia tolemæga i pianeti son sorretti e guidæ da de sfee segondaie ciu piciñe, che rœuan sença strisciâ in sce-e sfee primaie; se genera coscì un moto (epiciclo) no uniforme ch'o costituisce un’ottima approscimaçion de quello osservao.
L’œuvia prinçipâ do Tolomeo, l’Almagesto, a se perse inta tradiçion medievâ crestiaña, ma a fu conservâ e studiâ da-i Arabi, attraverso i quæ a l'arrivò ascì in Spagna into 13° secolo. A parte a contribuçion araba, l’astronomia medievâ a fu sostançialmente limitâ a l'astrologia.
Verso l’astronomia moderna[Càngia | modifica wikitesto]
Questa longa staxi a terminò into 16° sec. sotta doe spinte potente. Da un lao o raffinâse di strumenti de osservaçion e de tecniche de calcolo o reize sempre ciu diffiçile e complesso adattâ e gerarchie de sfee rotante a l'esperiença; da l'âtro, l’asserçion rinascimentâ do primato de l'ommo e da so raxon a l'arvì e porte a-a riçerca oggettiva e sperimentâ, conduta indipendentemente da-a tradiçion corturâ e religioz. Coscì o Galileo Galilei o scrovì a lezze da cheita di gravi, ponendo i fondamenti da dinamica che saieivan servii da pœu de baze a Newton, e mediante l’uzo attento e selettivo do cannociâ o misse in evidença di nœuvi fæti astronomichi in contraddiçion con l’astræto ideâ de perfeçion da cosmologia aristotelica.
A rivoluçion copernicaña[Càngia | modifica wikitesto]
L’idea ciave ch'a marcò l’iniçio de l'astronomia moderna, dando lœugo a una vea e propria rivoluçion scientiffica, fu quella de Nichiozo Copèrnico ch'o l'abandonò a conceçion da centralitæ da Tæra a favô de una cosmologia inta quæ o Sô l'è a-o centro e tutti i âtri corpi çelesti rœuan in gio a questo. A cosmologia copernicaña a costitoiva una despægia mainea, ciu semplixe e raçionâ, de descrive o moto di pianeti e di satelliti; ma a no ne dava una giustificaçion raçionâ in baze a de lezze fixiche universæ.
A mecannica çeleste[Càngia | modifica wikitesto]
Pe razonze questo scopo l'ea necessaio aberâ a connescion tra a força de gravitæ, sperimentâ cotidianamente in sce-a Tæra, e o moto di pianeti. Ço fu poscibile solo quande, con Izacco Newton, fu posto i fondamenti teorreghi da meccanica e tutti i fenommeni gravitaçionæ fun riconduti a un’unica lezze, dita aponto da gravitaçion universâ. Scin a ancœu e precixiscime oservaçioin do moto di pianeti e di satelliti artifiçiæ son interpretæ inte l'ambito da teoria newtoniaña. Nascette coscì una nœuva sciença, a meccanica çeleste, portâ a un âtiscimo grao de perfeçion sorvetutto da-a scœua matemattica françeize (in particolâ, P.-S. Laplace).
A riçerca sperimentâ[Càngia | modifica wikitesto]
Da-o punto de vista sperimentâ o perfeçionamento e l’uzo metoddico e paçiente do telescoppio o l'inricchì l’astronomia de di oggetti e fenommeni nœuvi: e comete, e stelle variabile, di âtri pianeti otr'a-i çinque noti inte l'antighitæ, i asteroidi ecc. L’uzo di strumenti ottichi disperscivi in grao de separâ a luxe inte so componente o permisse a scoverta e l’identificaçion inta radiaçion emissa da-i corpi çelesti de righe spettræ; da queste se poette remontâ a benben de proprietæ chimmiche e fixiche da sorzente, in particolâ a compoxiçion chimica, o movimento, a tempiatua, o campo magnettico ecc. a spettroscopia astronomica a l'ha costituiio pertanto o prinçipâ strumento de riçerca de l'astronomia clascica.
O problema cruxâ da resciorve pe ogni nœuva classe de oggetti çelesti o l'è a valutaçion da so distança, pe poei remontâ da pœu da-a luminoxitæ apparente a quella assolua e stimâ quindi i âtre grandeççe intrinseche, in particolâ a potença radiativa e e dimenscioin. Sença de ço a riçerca astronomica a l'aresta una descriçion morfologica, diffiçilmente acescibbile a-a comprenscion raçionâ. E distançe astronomiche son corentemente mezuæ in anni-luxe, pigiando comme unitæ o spaçio percorso da-a luxe inte 'n anno, saiv'a dî circa 10.000 miliardi de km. Pe e stelle, e primme determinaçioin de distança fun compie into 1837-39 mediante o mettodo da parallasse, ch'o consciste into mezuâ o spostamento angolâ subio da una stella vexiña a peto di atre ciu lontañe into gío de 6 meixi pe effetto do moto da Tæra in gio a-o Sô. Ço l'è poscibile, tuttavia, solo pe de sorgente che no distan ciu de circa 30 anni luxe; pe distançe ciu grende ocore dœuviâ di âtri metodi meno precixi. O ciu importante de questi o se serve de una classe particolâ de stelle, dite Cefeidi (da Cefeo), a luminoxitæ de quæ varria periodicamente. Henriette Leavitt pe primma a l'oservò into 1912 a relaçion tra luminoxitæ apparente e periodo co-o quæ questa a varia into tempo pe e Cefeidi da Piccena nuvia de Magellan; essendo queste Cefeidi praticamente tutte a-a mæxima distança da-a Tæra, H. Shapley, tra o 1914 e o 1920, o concluze che a mæxima relaçion a doveiva vai pe a luminoxitæ assolua. Da-o momento che quindi o periodo o dipende in moddo notto da-a luminoxitæ assolua l'è poscibile stimâ quest’urtima e, conoscendo a luminoxitæ apparente, remontâ a-a distança de ogni groppo de stelle ch'o comprende una Cefeide. O problema da sorgente de l'energia stellâ o l'arestò sença soluçion fin a-i anni 1930, quande fu scoverto e studiao e riaçioin nucleæ de fuxon e individuao o so rollo essençiâ inte stelle.
A cosmologia scientiffega[Càngia | modifica wikitesto]
L’astronomia extragalattica a l'ebbe començo inti anni 1920, quande se riconobbe che e nebule, zone de debbole luminoxitæ diffuza into çê, contegnan un gran numero de stelle e son pertanto di giganteschi scistemi, e galascie, scimmili a quella donde s'atrœuva o nostro scistema solâ. L’orizzonte de l'astronomia o s'allargò a desmezua e di nœuvi, imprescionanti oggetti diventon accescibili a-a nostra riçerca. A scoverta de E. Hubble (1926) che e galascie son animæ da un moto ordinao de allontanamento da-a nostra a l'ha averto a stradda a una nœuva disçipliña, a cosmologia scientifica, inta quæ l’Universo intrego o vegne oggetto de indagine sperimentâ.
A partî da-i anni 1960 l’astronomia e l’astrofixica han avúo di giganteschi sviluppi, ascì pe l’introduçion de nœuve tecniche de oservaçion. Da-a rente a l'astronomia into vixibile e a-a radioastronomia, bazæ prevalentemente in sce di óservaçioin effettuæ da-a superfiçie terrestre, l’uzo de di rivelatoî de varria natua in sce di baloin, satelliti artifiçiæ e sonde spaçiæ o l'ha portao a-a nascita de di atri settoî de l'astronomia, bazæ in sce l'osservaçion di corpi çelesti in despægie bande da radiaçion elettromagnetica. S'è coscì avuo un radicâ mutamento da discipliña. I nœuvi oggetti scoverti, quasar, pulsar, radiaçion de fondo ecc., han misso in luxe o rollo primaio zugao da di oggetti collassæ de elevâ denscitæ e da fenommeni catastrofichi ò, comonque, caratterizzæ da una scaa temporâ assæ breve. In queste condiçioin soventi e lezze note da meccanica clascica e de l'elettromagnetismo no son valide e l'è necessaio ricore a di strumenti teorichi ciu raffinæ, comme a relativitæ generâ e a fixica de partexelle elementæ. In çerti caxi questi strumenti teorichi son liatri mæximi soggetti a de inçerteççe, inconscistençe e provvizorietæ, o che o rende e nœuve scoverte astronomiche interessante da-o punto de vista da fixica fondamentâ ascì. Questi sviluppi scientifichi son stæti accompagnæ da una imprescionante crescita de dimenscioin e de complescitæ di gren progetti de riçerca astronomica, ch'a recedde ancœu di ingenti investimenti e a conlaboaçion tra specialisti de nomioze disçipliñe. In particolâ, l’uzo di satelliti artifiçiæ e di telescopi spaçiæ o l'ha instaorao una streita relaçion tra l’astronomia e a riçerca spaçiâ, con de importante impricaçioin inti riguardi da politica scientifica.
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn